**UPUTE ZA RODITELJE**

Poštovani roditelji,

molimo vas da se pridržavate sljedećih uputa jer isključivo zajedničkom suradnjom i angažmanom postižemo dobrobit ponajprije djece, a onda i svih nas te sprečavamo širenje koronavirusa.

Roditelji učenika od 1. do 4. razreda dužni su svakodnevno mjeriti temperaturu svojemu djetetu prije odlaska u školu i zapisivati podatke u informativku koju će učenik svaki dan nositi u školu. U slučaju povišene temperature učenik ne smije doći u školu.

Učenici od 5. do 8. razreda također svakodnevno mjere temperaturu. Ako je povišena, ne dolaze u školu i o tome roditelji obavještavaju razrednika.

Učenici putnici obavezni su nositi masku u autobusu. Učenici u autobusu trebaju uvijek sjediti na istome mjestu. Preporuka je da svaki učenik sjedi sam, a ako to nije moguće, sjedi s učenikom iz svojega razreda. Isto tako, braća i sestre smiju sjediti zajedno.

Učenici razredne nastave u učionici ne nose maske, a učenici predmetne nastave nose.

Učenici predmetne nastave dobit će četiri maske (dvije financira Zagrebačka županija, dvije Grad Velika Gorica). Maske još nisu stigle, stoga molimo učenike da za početak nose svoje maske. Učenici masku trebaju nositi pravilno (treba prekrivati i nos i usta).

Roditeljima je zabranjeno ulaziti u školu. Molimo da djecu ispratite do školske ograde. Prvi dan nastave dopušten je ulazak isključivo roditeljima prvašića, i to samo jednome roditelju. Dopušteno je zadržavanje 15 minuta. O vremenu dolaska bit ćete obaviješteni do kraja ovoga tjedna. Ako koji roditelj treba tajnicu, računovotkinju, stručnu službu ili ravnateljicu, treba zatražiti dolazak telefonskim ili elektroničkim putem i dobiti dopuštenje ravnateljice. Svi brojevi telefona i adrese elektroničke pošte nalaze se na mrežnoj stranici Škole.

Svaki će razred imati određeno mjesto okupljanja u školskome dvorištu te će ulaziti i izlaziti na točno određene ulaze da bi se spriječilo miješanje učenika iz različitih razrednih odjeljenja (raspored ulaza i vrijeme ulaska bit će objavljeni do kraja tjedna).

Roditeljski sastanci i informativni razgovori odvijaju se isključivo *online* ili telefonski (upute ćete dobiti od razrednika).

Učenici obavezno u školu trebaju nositi vrećicu (s naljepnicom na kojoj piše ime, prezime i razred) u kojoj će ostavljati cipele.

S obzirom na to da učenici ne mijenjaju učionice, nego nastavu imaju samo u jednoj učionici, ostavljat će papuče u razredu. Potrebna im je još jedna vrećica za papuče.

Učenici će se hraniti u učionici, stoga svaki dan trebaju nositi kuhinjsku krpu koju će staviti na stol za vrijeme prehrane.

Učenici će prvi dan nastave dobiti udžbenike, pa trebaju ponijeti školsku torbu.

Sve ostale informacije učenici će dobiti od razrednika.